Source: http://uudised.err.ee/v/eesti/09aa5993-acd2-4c59-aa4e-c6f2c709e429/kender-peab-labima-vaimse-tervise-ekspertiisi
Timestamp: 2016-12-05 00:23:39+00:00
Document Index: 517659

Matched Legal Cases: ['kohus ', 'kohus ', 'kohus ', 'kohus ', 'Kohus ', 'Riigikohus ']

Kender peab läbima vaimse tervise ekspertiisi | Uudised | ERR
Kaitsjal ei õnnestunud õudusnovelli tõttu lapsporno valmistamises süüdistatavat kirjanikku Kaur Kenderit psühhiaatrilisse ekspertiisi saatmisest säästa.
Tallinna ringkonnakohus jättis läbi vaatamata Kenderi kaitsja Paul Kerese kaebuse Harju maakohtu 27. juuni määrusele, millega määrati Kenderile kohtupsühhiaatria-kohtupsühholoogia kompleksekspertiis.
Kaitsja tõdes, et kuigi maakohtu vastav määrus ei ole vaidlustatav, siis on tema hinnangul kaebeõiguse piirang ekspertiisimääruste osas vähemalt osaliselt vastuolus põhiseadusega.
Keres leidis, et selle maakohtu määrusega on riivatud Kenderi inimväärikust ja õigust eraelu puutumatusele.
Ringkonnakohus peab väidet, et kellegi ekspertiisile allutamine iseenesest on tema inimväärikust riivav, ekslikuks. "Küsimuse püstitamine, kas isikul esineb psüühikahäire, ei tähenda tema alavääristamist. Psüühikahäire olemasolu ja iseloom on asjaolud, mis omavad tähtsust nii kriminaalmenetluse käigu jaoks kui ka kriminaalasja lahendamisel," tõdes ringkonnakohus.
Samas nõustus kohus määruskaebuse seisukohaga, et ekspertiisi raames vajalik delikaatsete isikuandmete töötlemine kujutab endast põhiseadusega kaitstud eraelu puutumatuse riivet, kuid leiab, et see riive pole nii intensiivne, et see muudaks määruskaebe korras vaidlustamise võimaluse puudumise ebaproportsionaalseks.
Ringkonnakohus ei võtnud seisukohta määruskaebuse nende väidete suhtes, mille kohaselt on maakohtu määrus ebaseaduslik, sest ringkonnakohtul puudub menetluslik pädevus Harju maakohtu 27. juuni kohtumääruse läbi vaatamiseks.
Kenderi kaitsjal on aega ringkonnakohtu määruse vaildustamiseks riigikohtus kuni 1. septembrini.
Kaitsja hinnang määratud ekspertiisi kohta
Kohus määras Kenderile ekspertiisi
Riigikohus ei võtnud kaebust Kenderile määratud vaimse tervise ekspertiisile arutusele